**vămile destinului**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

întoarce-te

închide-mi pleoapele arse de iluzii

nimeni nu pleacă în lumea de dincolo cu ochii deschişi

pune-mi în palme bănuţul de argint

pe care am jucat destinul

să pot plăti vămile ignoranţei

naivitatea de a fi crezut că iubirea

se trăieşte până la ultima bătaie de inimă

plec împăcată

dar opreşte-te pe pragul înserării

şi spune-i zilei de mâine

că veşnicia o port pe inelar

din prima zi a întâlnirii noastre

ca pe-o promisiune

a regăsirii

\*\*\*

pentru iubire nu se plătește vamă

te naști iubind și mori cu petala ei pe buze

odin veghează tărâmul de dincolo

nu percepe taxă de la cei cu sufletul înflorit

de zorii speranței eterne

pleci împăcat

cu inima străpunsă în palmă de freya

un bănuț de argint să mângâie sufletul luntrașului

cu fulgerul lui thor sărutând pieptul pe țărmul stâng

ca un remember în valhalla

pentru suflete pereche

liliana trif ioan grigoraș